Vakbond gaan staak oor minimumloonDie vakbondfederasie Saftu het Maandag gesê dat hy in alle groot stede in die land gaan staak teen die nasionale minimumloon en sekere wysigings aan arbeidswetgewing. Die regering het in November die nuwe minimumloon van R20 per uur of R3 500 per maand goedgekeur. Dit moes op 1 Mei in werking getree het, maar die departement van arbeid het intussen gesê dit sal vermoedelik vir een of twee maande uitgestel word. Zwelinzima Vavi, algemene sekretaris van Saftu, het gesê die filiale van die vakbondfederasie en sy vennote in die burgerlike samelewing sal betoog teen “die grootste aanval op die werkersklas, vakbonde en arm meerderheid van Suid-Afrikaners sedert die einde van apartheid”. “Suid-Afrika is die mees ongelyke land in die wêreld, waar 10% van die bevolking meer as 50% van die huishoudelike inkomste verdien, terwyl 20% minder as 1.5% verdien,” het Vavi tydens ŉ perskonferensie in Johannesburg gesê. “Die magnate wat boonop hopeloos te veel verdien, met hul nuwe kampioen in die Uniegebou, multi-miljardêr pres. Cyril Ramaphosa, wil hê werkers en hul gesinne moet oorleef op slegs R20 per uur, iets wat hulle nooit self sou aanvaar nie.” Vavi het gesê die wysigings tot die wet wat voor die parlementêre portefeuljekomitee oor arbeid dien, dwing werkers en vakbonde reeds om talle prosedures te volg om ŉ sertifikaat te bekom om aan ŉ beskermde staking deel te neem. “Dié wysigings sal vakbonde nou dwing om selfs nog meer hindernisse te oorkom voor hulle kan staak, insluitend streng stakingsmaatreëls wat stakers sal verhoed om met ander werkers te gesels en konsiliasieprosedures te verleng, selfs ná onderhandelings ŉ dooiepunt bereik het.” Saftu-lede sal na verwagting in Johannesburg, Kaapstad, Port Elizabeth, Bloemfontein, Polokwane, Durban en Oos-Londen die strate invaar en Woensdagoggend na die departement van arbeid opruk.